 ANUNȚ DE PRESĂ

Institutul Național pentru Fizica Laserilor, Plasmei și Radiației (INFLPR) organizează cea de a doua ediție a conferinței internaționale - “International Conference on Laser, Plasma and Radiation – Science and Technology” (ICLPR-ST), care se va desfășura în Delta Dunării, în perioada 16 – 21 iunie.

Urmând exemplul de succes al primei ediții, conferința ICLPR-ST reunește oameni de știință și specialiști în domeniu, recunoscuți la nivel internațional, care vor prezenta, pe parcursul celor 6 zile, cele mai recente descoperiri în domeniul opticii, laserilor și fotonicii, precum și abordări emergente în sinteza și procesarea de noi materiale și dispozitive.

În debutul conferinței este planificată o Școală de Vară despre fizica laserilor, plasmei și radiațiilor, în cadrul căreia profesori de renume din România, dar și din Europa, Asia și America de Nord vor susține prelegeri pentru tinerii cercetători, dar și pentru studenții participanți din toate ciclurile universitare (licență, masterat sau doctorat).

În contextul lansării Programului Creștere Inteligentă, Digitalizare și Instrumente Financiare 2021-2027 (PoCIDIF) - Platforma Națională de Tehnologii și Semiconductori, conferința va găzdui un workshop industrial ce a atras larga participare a companiilor mici si mijlocii din domeniu, interesate să se implice în acțiunile și măsurile acestui program. În cadrul workshop-ului, cercetătorii și inginerii vor prezenta povești de succes privind transferul tehnologic și dezvoltarea de produse.

Printr-o combinație de prelegeri plenare, lecții invitate și prezentări orale și poster, conferința abordează de la aspecte fundamentale, de diagnostică și modelare, și până la aplicațiile dezvoltate cu ajutorul laserilor, plasmei și radiațiilor în știința mediului, științele vieții și energie, explorând în același timp tehnologii vizionare orientate spre asigurarea unui viitor sustenabil.

Pentru mai multe detalii privind agenda științifică a conferinței, puteți accesa pagina web <https://iclpr-st.inflpr.ro/>.

Persoană de contact: Bogdana Mitu, tel 0746 100 139/ e-mail iclpr-st@inflpr.ro